39. schôdza NR SR - 9.deň - A. dopoludnia
Dátum: 2025-09-23
Poslanec: Kolíková, Mária (SaS)
Druh vystúpenia: Vystúpenie v rozprave

Vážený pán predseda, vážené dámy poslankyne, vážení páni poslanci, chcem reagovať na pozmeňujúci návrh, ktorý prešiel v spoločnej správe k tomuto zákonu o sudcoch. Okrem toho, že je tu hanebné nové kladivo na sudcov, zjavne na tých, ktorí sú nepohodlní pre túto vládu, ale to, na čo chcem kľúčovo poukázať, sú jubilejné platy sudcov. Je tu skracovaná rozprava ku konsolidačnému balíčku. Skracovaná rozprava. S tým, že treba riešiť štátny dlh, ktorý nám rastie. Po dvoch konsolidačných balíčkoch dlh rastie. Máme tu tretí konsolidačný balíček. Pýtame si od ľudí ďalšie peniaze. Máme tu okrem iného sociálne odvody pre živnostníkov, ktorí si v drobnom privyrábajú a s veľkou pravdepodobnosťou budú platiť viac na sociálnych odvodoch, ako si zarobia mesačne. A popritom všetkom sem príde minister spravodlivosti a pýta si jubilejné platy sudcov. Ja som rada, že medzi nami v lavici sedí aj bývalý sudca, pán Radačovský, ktorý môže dosvedčiť, že sociálne zabezpečenie a finančné zabezpečenie sudcov je skutočne na Slovensku dostatočné. Všakže pán poslanec! To znamená, je absolútne hanebné, absolútne hanebné, aby ste teraz schvaľovali jubilejné platy sudcov, keď majú däťdesiatku a šesťdesiatku. Toto teraz idete schváliť! Toto idete schváliť! A toto je váš odkaz ľuďom. Že vy si nevážite ľudí. Vy im vyťahujete peniaze, aby ste asi teraz legálne korumpovali sudcov, že asi nerozhodujú tak, ako by ste chceli. Lebo ako to mám chápať? Sudca, sudca má plat, ktorý až 6 000 podľa toho, kde je. Popritom, ak ide do dôchodku má vyše 1 000 príplatok k tomu. Ak chodí riadne do práce, má trinásty, štrnásty plat k tým dvanástim platom. Ak ide do dôchodku, dostane príplatok dôchodku v desaťtisícoch, 40-tis. a viac. A ja si myslím, že to je v poriadku a to nehovorím o materské, rodičovské, ako aj zabezpečené sú sudkyne. To všetko je správne, má to tak byť. Nechceme, aby sudcovia uvažovali o iných príjmoch. Ale prosím vás, prosím vás, v čase konsolidácie, prečo schvaľujeme jubilejné platy sudcom. Prečo schvaľujeme jubilejné platy sudcov? Ja sa pýtam, prečo to robíme? Čo je toto za odkaz ľuďom? Ktorý zamestnávateľ si dnes môže dovoliť, platiť zamestnancom k päťdesiatke, šesťdesiatke ďalší plat? Prosím vás, kto si toto môže dovoliť? Kto to má? Kto to má? Potrebujete korumpovať sudcov, lebo očakávate nejaké rozhodnutia od nich? Lebo oni toto si nepýtajú, oni to nepotrebujú. Som presvedčená, že väčšina sudcov sa hanbí za to, čo idete teraz schváliť. Jednoducho to nepotrebuje a nechce to. a rovnako chce byť solidárna s ostatnými v tejto krajine. Aký odkaz to vydávate ľuďom? Že takéto niečo tu idete teraz schváliť. Takéto niečo tu idete, a tvárite sa, že je to v poriadku. My sa tvárime, že je v poriadku, že máte vyše 30 štátnych tajomníkov, hej? My sa tvárime, že je v poriadku, že si tu vláda navýšila dvojnásobné platy. A popritom všetkom v tom istom momente, kedy sa tu diskutuje o konsolidačnom balíčku, tak sem nosíte takéto zákony a vysmievate sa ľuďom. Vysmievate sa im! Lebo toto je presná ukážka. Presná ukážka, že vy nechcete šetriť na sebe. Nechcete! Nechcete! A to tu nehovorím o predražených tendroch, ale o tomto konkrétnom zákone, ktorý teraz idete schváliť. A ja som na to upozorňovala vo všetkých čítaniach ministra spravodlivosti. Upozorňovala som na to aj ministra Kamenického. Čo je to za ministra financií, že takéto veci nechá schváliť na vláde. Čo je to za ministra financií, že takéto niečo dovoľuje rezortným ministrom, aby tu s tým chodili? A toto je moja výčitka. Ako máme potom chápať váš konsolidačný balíček? Keď takéto niečo tu necháte prechádzať. A tu sa nejedná o to, že či to spasí alebo nespasí štátny dlh, ale že vy nemáte hanbu tu s takýmito vecami prichádzať. A a vás na to upozorňujem, že toto teraz budete schvaľovať. Budete zjavne schvaľovať legálnu korupciu a je to naozaj morálna hanba. Morálne je to absolútne je to mimo toto, čo idete teraz schvaľovať. Je to mimo. Pán poslanec Radačovský vám to jasne povie. Toto je mimo. Toto je mimo. Môžete sa naozaj za to hanbiť. A ja som zvedavá, pán poslanec, ako budete hlasovať, lebo vy viete, že toto je mimo, že takto to proste nemá byť. Takto nemá byť. A že sudcovia toto nechcú. Sudcovia nie sú nadľudia. Nie sú nadľudia. Sú súčasťou našej spoločnosti. A rovnako cítia, že na to nie je krajina dobre. Robíte na nich teraz terč, ako keby boli niečo špeciálne. Sú to ľudia, ktorí rozhodujú o vašich sporoch a je dôležité, aby sme spoločne vnímali, že aj oni sú v tomto solidárni a takýto zákon nemorálny nechcú. Nechcú! To nie je proti nim, ale to je práve pre nich. Nedávajte im takéto nálepky, že oni potrebujú takéto jubilejné platy. Nepotrebujú ich a nechcú ich. A preto som vystúpila, aby som vás na to upozornila. Lebo keď to teraz schválite, tak všetci z vás, som vás na to upozornila, som vás na to upozornila, že toto je výsmech. Je to nemorálne, čo urobíte. A je to nesprávne vôbec pre justíciu. Nedáva to absolútne žiadnu logiku. Absolútne žiadnu logiku to nedáva. A rovnako si predstavte, že môže byť situácia, že niekto pracuje na prokuratúre do 49 roku a potom nastúpi na súd dostane k päťdesiatke, že sa dožil päťdesiatky, práve že je sudcom. Veď to ako absolútne to nedáva žiadnu logiku. Žiadnu logiku to nedáva. Ani vám to nedáva logiku. No nedáva to logiku. Prečo toto minister spravodlivosti ide teraz urobiť, nedáva to logiku. A ja musím popritom spomenúť ešte jednu vec. To nie je tak, že justícia na to má. Veď minister spravodlivosti tu nemá peniaze na to, aby tu ľudia dohliadali nad odsúdenými. On nemá na to peniaze! Nemá! Vy ste tu schválili hanebnú novelu trestných kódexov a nemá na to ľudí, aby dohliadali nad odsúdenými, ktorí majú domáce väzenie. Nemá! Nemá! A nie len to. Nie len to. Súdy nemajú peniaze dnes na to, aby vyplácali povinné obhajoby. Áno, je to tak. Od februára Krajský súd v Bratislave nevypláca povinnú obhajobu advokátom. Nevypláca, lebo nemá. Lebo nemá! A vy idete schvaľovať jubilejné platy sudcom. Prosím vás, ako sa k tomuto môže postaviť advokát? To znamená, on poskytuje obhajobu ľuďom, ktorí nemajú peniaze a títo advokáti od februára nemajú vyplatené peniaze. Prosím vás, ako kvalitne ten advokát poskytuje teraz právnu pomoc? To mi teda povedzte. Takže oni nemajú peniaze a vy idete schváliť jubilejné platy sudcom. Takže na päťdesiatku, na šesťdesiatku dáme, ale tým advokátom nedáme. Toto je sociálna demokracia vo vašom podaní. Toto je sociálna demokracia! Je to proste bahno, toto, čo idete teraz schváliť. Naozaj je to tak! To, čo tu vytvárate je, že justícia sa dostáva do krízy. A vy tu idete toto schvaľovať. Toto schvaľovať. A to nie len Bratislava, to sú aj iné súdy, že nevyplácajú advokátom peniaze. A to sú advokáti, ktorí poskytujú právnu pomoc ľuďom, ktorí na to nemajú v trestných konaniach. Sa pozerám, kde je pán podpredseda parlamentu, obžalovaný Gašpar. Obžalovaný Gašpar. Ten má na to peniaze, aby si zaplatil advokáta, určite má. Určite má! Tak ho to netrápi. Ale tu sú ľudia, ktorí na to nemajú, nemajú. Áno, sú trestne stíhaní, majú právo na to, aby mali obhajcu podľa zákona. A ich obhajca nedostane vyplatené peniaze. Tak prosím vás, aká kvalitná je tá právna pomoc. Aká kvalitná je? Toto vás netrápi, hej? Netrápi vás to. Že takto je na tom rozpočet justície. Lebo je na tom naozaj zle. Naozaj zle je na tom. Zle je na tom. Namiesto toho, aby ste tu tlačili na ministra, aby prijal nejaké opatrenia, ktorými sa dá šetriť, napríklad rušiť budovy súdov, ktoré sú zbytočné v tých obvodoch, to tiež vie pán poslanec, sudca Radačovský, že je to potrebné a správne. Nie, on sem príde s ďalšími výdavkami na jubilejné platy sudcov. S týmto sem príde. S týmto sem príde. Prosím vás, na akých ľuďoch vám záleží? Na akých ľuďoch? Ja som zvedavá, ako každý z vás bude hlasovať. Lebo keď zahlasujete za tento zákon, je to absolútne nemorálne. Nemorálne toto, čo urobíte. A upozorňovala som vás od začiatku, všetkých, vrátane ministra financií. Ďakujem. (Potlesk.)